Omkring 60 danskere har henvendt sig til Dansk Ornitologisk Forening efter fund af solsorte, der er fundet døde af uforklarlige årsager.

Det skriver fagbladet Fugle og Natur.

I Tyskland har fuglevirussen "Usutu", der smitter via myg, allerede taget livet af 25.000 solsorte efter at have spredt sig op gennem Europa.

Det her var voksne fugle, der lå døde i reden. Klaus Fries, Bramming

Fuglevirus ikke konstateret i Danmark

Det skal understreges, at fuglevirussen ikke er konstateret i Danmark.

- De fugle, der er blevet sendt til undersøgelse, er ikke blevet konstateret med denne Usutu-virus. Men omkring 60 danskere har henvendt sig i løbet af sommeren og efteråret sidste år med meldinger om døde solsorte, siger biolog i Dansk Ornitologisk Forening Knud Flensted til DR Syd.

Fuglevirus Usutu Usutu-virus spredes via små fuglemyg af slægten culex. Derfor rammer den fuglene i myggesæsonen. Fordi solsorten lever tæt på mennesker, så er det især fund af solsorte, som er indrapporteret i de områder, hvor sygdommen er konstateret. Kilde: Fugle og Natur

Døde solsorte i reder

Klaus Fries fra Bramming ved Esbjerg er fugleinteresseret, og han er én af dem, der har rettet henvendelse til Dansk Ornitologisk Forening.

Han fandt sidste sommer flere døde solsorte i sin have.

- Jeg finder jo jævnligt døde solsorte, der er fløjet ind i vinduer, eller som er blevet taget af katte. Men det her var voksne fugle, der lå døde i reden. Jeg fandt de døde solsorte i to forskellige reder, siger Klaus Fries til DR Syd.

Biolog i Dansk Ornitologisk Forening Knud Flensted forklarer, at bestanden af solsorte er gået tilbage i nogle områder i Tyskland med 20 procent.

Selvom fuglevirussen ikke er konstateret i Danmark, så mener biolog i Dansk Ornitologisk Forening Knud Flensted alligevel, at man bør være opmærksom.